હર્ષદ શાહે આ વિશે ફરિયાદ કરતાં મિડ-ડે LOCALને જણાવ્યું હતું કે ‘રસ્તા પર આમ પણ ચાલવાની જગ્યા પૂરતી મળતી નથી. એમાં વળી ફેરિયાઓ અને હેવી વેહિકલો રોડ પર ઊભાં રહી જતાં હોવાને કારણે ટ્રાફિકની સમસ્યા સર્જાય છે જેને કારણે આખો રસ્તો ભરાઈ જાય છે. એવામાં રાહદારીઓ ચાલે તો પણ ક્યાંથી? એક સાઇડમાં ફેરિયાઓ હોય અને બીજી સાઇડમાં ટેમ્પો અને ગાડીઓ પાર્ક થયાં હોય અને વચ્ચેથી અન્ય વેહિકલો માંડ-માંડ પસાર થતાં રસ્તો સંપૂર્ણપણે ભરાઈ જાય છે. આવા વ્યસ્ત રોડ પર ઊભેલાં ગેરકાયદે વેહિકલો સામે દંડાત્મક કાર્યવાહી કરવી જોઈએ. અહીં અમુક દુકાનોનો માલ લોડિંગ કે અનલોડિંગ થતો હોય ત્યારે કલાકો સુધી ટેમ્પો રોડ વચ્ચે ઊભેલો હોય છે. એ કારણે પણ અહીં ટ્રાફિકની સમસ્યા વધી જાય છે. ટ્રાફિક-પોલીસ પણ પૂરતી ઍક્શન ન લેતાં ક્યારેક તો લાગે છે કે એ પણ આવા લોકો સાથે ભળેલી છે એટલે જ અહીં ક્યારેય કોઈ પ્રકારની ઍક્શન લેવાતી જ નથી. વષોર્થી લોકોને આ સમસ્યા સતાવે છે, પરંતુ નવાઈની વાત એ છે કે હજી સુધી આ સમસ્યાનો નિવેડો આવ્યો ન હોવાથી રાહદારીઓ તેમ જ અન્ય વાહનચાલકોને સહન કરવું પડે છે. એને માટે ટ્રાફિક-પોલીસ પણ એટલી જ જવાબદાર છે. તેમના ઢીલા વલણને કારણે જ આજે આ સમસ્યા આટલી હદે વધી ગઈ છે.’